奉別劉思中
作者：度正
朝代：宋

paragraphs: 憶昨我初往，斗杓正南陬。
陽氣已汗漫，伏陰纔如勾。
既見御史公，文書煩校讎。
時時延上坐，不聽毀者謀。
公兄東溪老，博我詩之幽。
軒然肯相顧，妙語吐如流。
諸郎冰雪姿，學問誰朋儔。
其長遇我厚，久要何綢繆。
感知不忍去，坐閲四月周。
寒暑無停機，忽忽今已秋。
我學曾幾何，我懷良獨憂。
親庭催我歸，歲晏無寒不。
朋友催我歸，仁義相講求。
山林本其性，麋鹿本其遊。
再拜謝所知，去去毋苦留。